###### Stema%20(100px) Prova14

**Republika e Kosovës Komuna e Gjilanit**

**Republika Kosova Opstina Gnjilane**

**Republic of Kosovo Municipality of Gjilan**

**Gilan Belediyesi**

**EKSTRAKT**

**Nga procesverbali i mbledhjes së Kuvendit Komunal e mbajtur me datë 27.03.2025 në ora 10:00 në sallën e KK-së, me këtë:**

**R E N D P U N E**

1. Konstatimi i prezencës së anëtarëve të Kuvendit dhe miratimi i procesverbalit të mbledhjes së kaluar
2. Pyetje dhe përgjigje
3. **Rekomandimet e Komitetit për Politikë dhe Financa:**
   1. **Raporti i punës së kryetarit të Komunës për vitin 2024**
   2. **Raporti financiar i komunës së Gjilanit për vitin fiskal 2024**
   3. **Raporti i Komisionit për emërimin e rrugëve**
   4. **Raporti i Komisionit për zgjedhjen e Këshillave Lokale**
   5. **Raporti i Komisionit për cilësinë e ajrit**
   6. **Informatë për Manifestimin tradicional “Flaka e Janarit”**
   7. **Diskutim rreth kontratave në vepër në Komunën e Gjilanit**
   8. **Kërkesa e OVL-UÇK**
   9. **Kërkesa e Qendrës për Hulumtim dhe Monitorim**
   10. **Kërkesa e organizatës LIZA-R Gjilan**
   11. **Kërkesa për ndihmë financiare Valbona Bajrami**
   12. **Kërkesë për mbështetje financiare për familjen e dëshmorit Ibrahim Pacolli**
   13. **Kërkesë për lirim nga pagesa e shërbimeve në institucionet shëndetësore për pjesëtarët e FSK-së**
   14. **Diskutim rreth mos hartimit të Katalogut të vendeve të punës në SHCK**
   15. **Kërkesë për mbështetje financiare për projektet me karakter socio ekonomik**

**2. Të ndryshme**

1. **Konstatimi i prezencës së anëtarëve të kuvendit**

**Përveç anëtarëve të kuvendit në mbledhje prezantuan:** Shpend Nuhiu, Arbenita Sopi Haziri, Bejtullah Osmani, Bekim Salihu, Ali Arifi, Enver Shabani, Bajram Isufi, mediat e shkruara dhe ato elektronike.

**Munguan:** Drenushë Maloku dhe Laurant Shabani.

***Me 28 vota për miratohet procesverbali i mbledhjes së kaluar pa vërejtje.***

**Kushtrim Kadriu:** unë kam disa propozime për rendin e punës duke u bazuar në listën e cila ka ardhur nga shqyrtimet e ligjshmërisë dhe të akteve nga MAPL –ja dhe duke u konsultuar me auditorët si komunal dhe ata gjeneral unë propozoj që pikat të cilat kanë implikime financiare pasi që është edhe urdhëresë e tyre.

Pikat 3.8, 3.9, 3.10, 3.11, 3.12 dhe 3.15 të hiqen nga rendi i punës pasi që kanë kosto financiare dhe me urdhëresën e tyre kuvendi komunal nuk lejohet të ndaj mjete financiare.

Pikën 3.5 te raporti për cilësinë e ajrit, nuk kemi pas mundësinë të punojmë përpos një takimi që e kemi mbajtur dhe as nuk kemi material.

Kërkoj që edhe këtë pikë ta shtyjmë për një seancë tjetër deri sa t’i marrim analizat nga Instituti i ajrit në Kosovë.

Raporti i komisionit të emërimit të rrugëve, kjo pikë është plotësim ndryshimi i një anëtari të kuvendit pas dorëheqjes së tij.

**Sami Ahmeti:** unë askund nuk kam lexuar që kuvendi komunal nuk ka të drejtë të ndajë për përfitues individual për OJQ dhe grupe të tjera, por mesa e di unë ka të drejtë të ndajë.

***Me 22 vota për, 2 abstenime hiqen pikat e parapara nga Rendi i punës.***

**Kushtrim Kadriu:** kemi edhe disa pika për t’i shqyrtuar që MAPL-ja në listën e akteve të ligjshmërisë kërkon t’i shqyrtoj dhe t’i anuloj e që janë:

Vendimi për financimin e shujtave për shërbyesit civil

Vendimi për ndarjen e shumës prej 70.000 € për Shoqatën e të verbërve,

Vendimi për ndihmë financiare vlera 21.270 € për Ismet Baftiu,

Vendimi për shfuqizimin për ndihmë financiare me vlerë prej 19.749,47 € për Besim Jasharin.

Shoqatës së Handikosit në vlerë prej 100.000 €

Shoqatës Pema në vlerë prej 80.000 €

Down Sindrom Kosova në shumën prej 675.460 €

Të gjitha këto rekomandohen që të shkojnë përmes thirrjes publike, pasi që ne paratë i kemi ndarë në kodet buxhetore dhe drejtoritë përkatëse, duhet të marrin përsipër hapje për thirrjen publike.

***Me 31 vota për miratohet shfuqizimi i vendimeve të lartpërmendura.***

**Ismajl Kurteshi:** dua t’i bëj një pyetje drejtorit të DKA-së, na ka njoftuar se Raporti shkollor 2024/2025 është dërguar në kuvend, por sot nuk është si pikë e rendit të ditës.

Çka po bëhet në lidhje me këtë raport i cili është dashtë më herët të vije dhe të shqyrtohet?

**Kushtrim Kadriu:** te sekretaria e kuvendit dhe te unë nuk ka ardhur ndonjë material rreth kësaj pike.

**Shpend Nuhiu:** unë e kam dërguar të shefi i njësisë së kuvendit, por nuk e di pse nuk është procesuar.

***Me 30 vota për miratohet Rendi i punës.***

1. Pyetje dhe përgjigje

**Gentrit Murseli:** unë kam një pyetje për drejtorin e DSHP, në fshatin Kmetoc është një periudhë kohore që qytetarët janë duke pas probleme me ujërat e zeza për shkak të mos rregullimit ose mos përfundimit të kanalizimit.

E kam fjalën pikërisht te shenja e cila i ndan dy rrugët Shefki Hoti dhe rrugën Egnatia, andaj kisha dashtë sqarime sepse duhet intervenim i domosdoshëm për të evituar atë problem?

**Afërdita B. Ajdini:** kam pyetje për DKA-në a mund të na tregoni sa orë janë të humbura në këtë vit shkollor nga mungesa e mësimdhënësve vetëm në periudhën e parë të gjysmë vjetorit të parë janë 1000 mungesa të mësimdhënësve dhe të gjitha ato janë të keq formimeve të testeve dhe të konkurseve të fundit, sepse nuk kemi listë të pritjeve për zëvendësimin e mësimdhënësve?

E gjithë kjo ka ndodh një kaos shumë i madh që po shkaktohet nëpër shkolla probleme me nxënës, rrahje të ndryshme masive siç ka ndodh në shkollën fillore “Selami Hallaçi”, dua një sqarim rreth këtij problemi?

Me një shkollë në një fshat 5 mësimdhënës kanë munguar me muaj të tërë kush i mbulon ato orë ata kanë munguar se mësimdhënësit nuk janë në listë të pritjes dhe nuk paguhen?

Pse u hap një konkurs vetëm 1 ditë konkursi i gjuhës shqipe për shkollën fillore “Rexhep Elmazi” , ku edhe unë punoj vetëm 1 ditë ka qenë në faqen zyrtare të komunës, pyetja është pse?

Është një pyetje nga disa mësimdhënës si ka ndodh që është organizuar një trajnim për udhëheqje dhe menaxhim të shkollave dhe shumica e mësimdhënësve që janë përzgjedh nga DKA kanë shkuar falas në atë trajnim dhe shumica janë detyruar të bëjnë pagesë se trajnimi është organizuar të njëjtën kohë prej të njëjtës OJQ?

Nuk është aq pak e parëndësishme kjo e fundit, por a jeni në dijeni që një mësimdhënës i shkollës ekonomike i cili ka pas vërejtje më herët i ka marr nxënëset e shkollës për aktivitetet e tij personale dhe kjo nuk ka ndodhur vetëm një herë, por ka ndodhur 3 herë.

Nxënëset janë kërcënuar që nëse nuk shkojnë do ta humbin shkollën dhe nuk e di a ka pas njohuri drejtoresha e asaj shkolle dhe a keni njohuri ju si drejtor?

**Riad Elezi:** unë deshta të marr një informacion në lidhje me rrugën në Livoq se çka po ndodh ?

Njëjtë edhe te lagjja e Muhaxhirëve ka probleme me asfaltimin e rrugëve?

**Muhadin Haziri:** për drejtorin e DSHP janë disa kërkesa nga banorët në fshatin Zhegër sidomos te kërkesat të cilat janë bërë në lidhje me prerjen e rrugëve.

Tash a ka mundësi përmes operatorëve të vijnë për t’i sanuar ato prerje se po krijohen edhe telashe sepse gjatë reshjeve vetëm po zgjerohet hapësira e asfaltit.

Nga DKA dua një informatë në lidhje me punimet e fushës së sportit në ambientin e hapur në Zhegër sepse në bazë të disa informatave të drejtorisë së shkollës “Agim Ramadani”, mos keni negociuar ta ktheni në sallë në aneks të sallës së edukatës fizike?

**Bujar Nevzati:** unë mendoj se duhet të shkojmë te raporti dhe aty të diskutohen këto çështje?

**Ardhmërie Musliu:** për drejtorin e DSHP kam një pyetje nga banorët e lagjes sime por njëkohësisht është problem dhe një breng e gjithë qytetarëve.

Banorët e lagjes sime më shumë se 2 vite kanë bërë një kërkesë që të shfrytëzohet parkingu në këtë lagje.

Përgjigje kanë marr se kompania Elbau, ka kontratë deri në tetor të vitit 2024 dhe kjo kompani ende vazhdon të shfrytëzoj parkingjet publike dhe sigurisht se çdo vazhdim duhet të bazohet në një vendim të ligjshëm.

Pyetja është se ku jeni bazuar për këtë vazhdimësi, në cilin ligj që e keni bërë vazhdimin dhe ende vazhdon me u shfrytëzua.

Për drejtorin e DSHMS pse nuk është shpall konkursi i rregullt për pozitat drejtorë e shefa, zyrtarë të tjerë në QKMF për stabilitet dhe siguri në punësim, në cilin ligj jeni mbështet për të vazhduar kontratat në vepër për më shumë se 3 vite radhazi?

Pse ende nuk është emëruar një drejtor për urgjencë, a është shpallur konkurs për këtë vend pune dhe a do të shpallet?

Për DKA-në pse në komunën tonë ka 3 drejtorë të përhershëm në shkolla, ndërsa të tjerët janë në kontrata të përkohshme, ku bazoheni që ende vazhdoni të jenë këta drejtorë të përhershëm në cilin udhëzim administrativ apo në cilin ligj?

**Sami Ahmeti:** për drejtorin e DUPMM të na tregoj arsyen e vendosjes së dy numrave nëpër dyer që po i vendosin nëpër shtëpi?

Për DSHP është një kërkesë nga shoqata Handikos dhe banorët rreth shoqatës së Handikosit për heqjen e veturave të vjetra nga ai lokacion?

**Imran Haziri:** për drejtorin e DUPMM më 17 mars e ka publikuar një lajm që në muajin shkurt të këtij viti ka hyrje më shumë se në muajin shkurt të vitit paraprak ?

Deshta t’ia rikujtoj drejtorit që te planifikimi vjetor dhe te realizimi i të hyrave vetanake për vitin 2024 ka më pak të hyra se sa planifikimi total i vitit 2023.

Realizimi i vitit të hyrave janar dhjetor 2023 janë 1 milionë e disa ndërsa te realizimi i të hyrave janar dhjetor janë 1.000.223 e disa pra i ka diku rreth 30 % më pak të hyra.

Drejtor kjo nuk mund të merret si masë matje për 1 muaj.

Për drejtorin e DSHP me ngushtimin e rrugëve Adem Jashari, a keni menduar ta bëni këtë rrugë një kahe se po shihet se ka me qenë problem për qytetarët e Gjilanit.

Po ashtu këtë pyetje ja bashkëngjisë edhe drejtorit të emergjencave në rast se ndonjë fatkeqësi apo intervenimi të shpejtë me autoambulancë mesa kemi pa aty nuk mund të kalohet nëse kemi vetura nga të 2 anët?

**Gresa Avdiu:** pse ende nuk janë ekzekutuar bursat e studentëve, kur do të ekzekutohen pagat për punëtorët e stacionit të autobusëve?

Për 8 muaj rresht zjarrfikësit e rregullt nuk janë paguar për ndërrimin e natës, kur do të bëhen pagesat për ta?

Kur do të ekzekutohen mjetet për shoqatat dhe të respektohen në plotni vendimet që ky kuvend ka marr për Handikosin, Shoqatën e të verbërve, shoqatën dhe Down Sindrom Kosova?

Pse po ekzekutohen pagesat në mënyrë selektive, rruga Adem Jashari po punohet krejtësisht jashtë projektit dhe kritereve të parapara, me trotuare të ç’rregullta.

A jeni të vetëdijshëm për kaosin që po e shkaktoni sidomos mbrëmjeve, a e keni paraparë zhbllokimin e këtij kaosi që mund të ndodh gjatë stinës së verës me ardhjen e bashkatdhetarëve.

Nga 3 laboratorë për analiza që kanë qenë në komunën e Gjilanit tani janë hapur edhe 5 laboratorë të rijnë në fshatra të ndryshme, a keni të dhëna për këto analiza qe po kryhen në këta laboratorë dhe a janë këta laboratorë funksional?

Gjilani po punon me një ekip të ndihmës së shpejtë që duhet ta mbuloj edhe komunën e Novobërdës me një orar të caktuar, a do të merrni masa më shpejtë për formimin e një ekipe tjetër për shkak se është e pamundur të arrihen gjitha shërbimet e kërkuara?

Pasi që ka përfunduar rruga Gjilan Bujanovc tani besoj vendi është gati për formimin e tregut mobil për bujqit tek bunari i Përlepnicës, kur pritet të rregullohet ky treg?

**Ali Arifi:** sa i përket pyetjes së Sami Ahmetit, pse 2 numra në 1 hyrje dëshiroj t’ju njoftoj se projekti që po realizohet për vendosjen e numrave të rinj në hyrje të qytetit të Gjilanit dhe komunës së Gjilanit në përgjithësi është projekt i Agjencisë Kadastrale të Kosovës, ndërsa funksioni i komunës gjegjësisht DUPMM është monitorues.

Ajo që e di është në bazë të kontratës operatori është i obliguar t’i ekzekutoj punimet në bazë të një manuali që e ka ku janë të përfshira gjitha kriteret dhe normativat për vendosjen e numrave.

Në bazë të informacioneve që i kam, vendosja ka 2 numra, 3 apo 4 me një hyrje është në ato raste kur ka potencial për zhvillime të ndërtimit në ato parcela që veç nuk janë ekzekutuar, por meqenëse ky proces nuk bëhet për çdo vit dhe bëhet në periudha të ndryshme kohore.

Vendosja duhet të jetë sipas një rendi të caktuar.

Sa i përket realizimit të hyrave në muajin shkurt të vitit 2025, ju siç keni mundur ta vëreni koncepti i prezantimit të raportit të punës është standard përherë është i njëjti dhe i ka disa kritere të krahasimit në raport me planifikimin dhe në raport me periudhën e njëjtë të vitit paraprak .

Viti 2023, në raport me planin e punës është tejkaluar në kuotën 196% më shumë se sa është planifikuar arsyeja se pse po t’i jap disa nga arsyet:

E para është se në vitin 2022, plani i punës është realizuar në kuotën 65% është realizuar në kuotën 65% për shkak që në mandatin kur ka fituar LVV dhe është instaluar qeverisja e Alban Hysenit në periudhën 2 mujore, është bërë realizim i të hyrave pa plotësuar kushtet, pa lëshuar leje 180% a më shumë në krahasim me muajt paraprak.

D.m.th. viti 2023, e ka kompensuar njëfarë forme deficitin e vitit 2022 dhe mesatarja e vitit 2023 130% ndërsa në vitin 2024 janë 150%.

**Shpend Nuhiu:** te orët e humbura është e vërtetë që kemi në lëndën e matematikës, gjuhës shqipe, fizikës kemi disa vështirësi në gjetjen e mësimdhënësve edhe nëpërmjet konkurseve nuk ka pas interesim të mjaftueshëm.

Rreth përjashtimit të nxënësve secili nxënës e ka dosjen e tij që ligjërisht merret psikologu ose pedagogu mandej lajmërohet prindi.

Ajo është një masë vetëdijesuese, ndërsa sa i përket shkollave tjera që nuk i pranojnë jashtë komunës ajo është pyetje tjetër.

Konkursi për gjuhë shqipe dhe edukatë fizike e kemi shty edhe për 5 ditë tjera, është konkurs i jashtëzakonshëm janë diku 14 aplikime.

Nxënësit që kanë udhëtuar në Maqedoni pa e marr autorizimin e prindërve nuk ju lejohet të udhëtojnë askund.

Aktualisht është duke u punuar edhe terreni sportiv, salla e edukatës fizike është planifikuar në një vend tjetër dhe kemi filluar me procedurat për të zhvendos një shtyllë elektrike e cila është shumë e kushtueshme.

Për drejtorët e shkollave të përhershëm jemi duke i shikuar mundësitë ligjore.

Për bursat kemi probleme me buxhetin siç e dini buxheti i votuar nga kuvendi komunal duhet të shkojë për miratim në Kuvendin e Kosovës.

**Bejtullah Osmani:** sa i takon çështjes së rrugës Adem Jashari është ajo hapësirë që ka qenë më herët edhe nuk është problem për ekipet e emergjencës.

Ne kemi rrugë të ngushta gjithandej Gjilanit edhe funksionojnë kështu që nuk besoj se paraqet ndonjë shqetësim.

Rreth pagesës së shtesave për zjarrfikës dje na ka ardhur një shkresë nga Ministria e Financave ku thuhet se nuk kemi buxhet të mjaftueshëm për shkak se buxheti i komunës është aprovuar me vonesë dhe janë kryer pagesat vetëm pagat bazë ndërsa si drejtori jemi 3600 euro më pak në kodin e pagave në drejtorinë tonë.

Në momentin që aprovohet buxheti do të paguhen edhe shtesat e tyre.

**Avdyl Aliu:** aspekti i sigurisë duhet të përfshihet në gjitha projektet shembull po e marr kur ka qenë një panair në qytet dhe e dini tollovinë që është shkaktuar në qytet ku ka ndodh një aksident humbje jete.

Në gjitha projektet duhet me pas aspektin e sigurisë shqetësuese është në aspektin e sigurisë po lavdëroheni për rrugën Adem Jashari, por te xhamia e medresesë i ke pas hidrantët me furnizim me ujë, por tani nuk i ke dhe kjo është shumë shqetësuese.

**Bejtullah Osmani:** mendoj se konstatimet e z. Aliut nuk qëndrojnë, për shkak se jo veç te ne po ka gjithkund nëpër qytete tjera të vendit tonë, por edhe në qytete tjera ka rrugë të ngushta dhe ekipet e emergjencës depërtojnë kështu që ajo rrugë është ashtu siç është.

Ne nuk i kemi zhvendos objektet me ngushtua rrugën por në raste emergjente ecet edhe nëpër trotuar kështu që nuk qëndron ajo.

Rreth hidrantëve ata mbushen te zjarrfikësit dhe te Hidromorava.

**Mentor Ibrahimi:** në fshatin Kmetoc aty i kemi 2 projekte që është familja Hoti dhe te lagjja e deponisë ku ka qenë edhe asfaltimi i asaj pjese dhe rregullimi i kanalizimit të ujërave atmosferik aty thuajse projekti ka përfunduar i tëri sa i përket komunës, mirëpo kemi diskutuar edhe me zyrtarët e ministrisë e cila për shkak se ka dalje në rrugë dhe në magjistrale aty duhet një pastrim i kanalit dhe të rregullohet çdo gjë.

Në lagjen e Muhaxhirëve aty ka qenë një projekt vitin e kaluar që është punuar diku me 15 rrugë vlera ka qenë 370.000 € jemi munduar që ta përfundojmë vitin e kaluar, por ka qenë projekt 2 vjeçar dhe ka vazhduar edhe në këtë vit ku shumë shpejt do të fillojë edhe asfaltimi i atyre pjesëve.

Kemi pas takim edhe me banorët e asaj lagje, ku kanë shprehur interesimin që aty ku ka mbetur keq sipas mundësive t’ju rregullohet.

Lidhur me magjistralen Gjilan- Ferizaj kjo është nën kompetencat e Ministrisë së Infrastrukturës dhe me berzhin siç e dimë të gjithë.

Në fshatin Zhegër asnjëherë nuk ka pas leje për kyçjen e kanalizimit ose për me marr leje për me pre asfaltin, mirëpo nëse janë këto kërkesa atëherë ne jemi shumë shpejt në pritje të kontratës të mirëmbajtjes së rrugëve dhe do të dalim që t’i sanojmë edhe në fshatin Zhegër.

Në lidhje me parkingjet, ne jemi bazuar në ligjin për dhënien e pronave në shfrytëzim dhe ashtu ka vazhduar ajo kontratë.

Problematika te autoparku aty i kemi disa mjete ose vetura thuajse që janë më shumë se 15 vite mirëpo disa prej tyre janë ende në procese gjyqësore të cilat ne ende nuk kemi drejtë që t’i sanojmë ose t’i largojmë dhe të krijojmë një hapësirë të mjaftueshme për veturat e tjera.

Këtu kemi qenë në kontakt edhe me Policinë e Kosovës për atë problematikë.

Sa i përket rrugës Adem Jashari rruga është brenda standardeve nuk ka asgjë më pak se sa standardi ekzistues.

**Hekuran Rapuca:** për shefin e urgjencës e ka veç një koordinator por besoj që shpejt kemi me vazhdu edhe me procedurat për shefin, po ashtu edhe për drejtorin e QKMF-së.

Te ekzekutimi i mjeteve për subvencionim të OJQ-ve në pjesën e parë të kësaj mbledhje që u diskutua për rekomandimet që i kemi marr prej auditorit të zyrës ligjore, ajo e qartëson veç pse nuk janë ekzekutuar vendimet.

Laboratorët janë funksionale në të gjitha fshatrat, por nëse keni interesim me i ditë se cilat saktësisht unë ju tregoj.

Te ekipi i urgjencës punojnë me 2 ekipe nga ora 7:00 deri 24:00 dhe jep shërbime në raste të aksidenteve edhe në territorin e Novobërdës.

**Kushtrim Kadriu:** te pika 3.1 dhe 3.2 është një kërkesë që të shtyhen këto pika për seancën e radhës.

Kjo është në domenin e kryetarit kur mund të bëjë raportimin e punës së kryetarit dhe raportin financiar për vitin 2024.

Arsyeshmërinë e kemi mungesën e ish drejtoreshës së financave.

**Gentrit Murseli:** raporti financiar mund edhe të arsyetohet për mos raportim në mungesë të ish drejtoreshës së financave, mirëpo raportin e punës së kryetarit ne e kemi marr me kohë materialin, e kemi analizuar kështu që nuk ka asnjë arsye me shty raportin e punës.

**Bujar Nevzati:** kryetari është mirë të jap një sqarim rreth shtyrjes së këtyre pikave.

Unë kërkoj me na njoftua se çka ka ndodh me Drejtorinë e Financave, me drejtoreshën dhe më intereson me ditë për rrugën Adem Jashari?

Unë personalisht jam shumë i pakënaqur dhe kam shumë vërejtje edhe nga ana e qytetarëve por edhe nga unë?

**Alban Hyseni:** sa i përket drejtoreshës për buxhet dhe financa ajo që u përmend në konferencat e partive politike sa i përket ndërrimit të cilindrit nuk është thënë madje as nga vet drejtoresha.

Në sqarimin publik që ajo ka bërë ka thënë se është hap zyra, por jo që është ndërruar cilindri ky ka qenë besoj informacion i juaji nga brenda që ka qenë i pasaktë dhe jo i vërtetë.

Brenda drejtorisë është thënë madje se edhe aktivistët e LVV e kanë thyer derën që është absolutisht e pavërtetë, pra nuk qëndron si informacion edhe besoj se është tejet e padobishme, e panevojshme që në konferenca të partive politike me dal me u keqpërdor në një situatë të tillë.

Ajo qe u diskutua këtu ishin disa kërkesa për pagesa që i kemi me vonesë 7 muaj është vonuar votimi i buxhetit është votuar pas përfundimit të zgjedhjeve.

Ligji për buxhetin është votuar në kuvendin e Republikës së Kosovës buxheti i komunës së Gjilanit është i vitit 2024 ku ne nuk kemi dërguar buxhet me kohë.

Tani fillimisht duhet të konstituohet kuvendi i Republikës së Kosovës dhe pastaj votimi i qeverisë dhe pastaj si pikë e rendit të ditës hyn edhe buxheti i komunës së Gjilanit.

Pakënaqësia e drejtoreshës ka qenë kjo dhe acarimet me stafin përbrenda këto kanë qenë arsyet e drejtoreshës.

Sa i përket rrugës Adem Jashari drejtori i DSHP, është më kompetent se unë me u përgjigj në këtë pyetje, por do të mundohem me e përsërit ndoshta pak më qartë.

Në gjerësinë e rrugës në korsi të qarkullimit përbrenda zonës urbane rruga e plotëson secilin kriter të komunikacionit.

Ne në fillim kemi pas kërkesë ose vërejtje që po ngushtohen trotuaret tash po na thuhen se po ngushtohen rrugët .

Këndvështrimet tona, bindjet tona subjektive por një është me rëndësi për neve që DSHP e ka plotësuar secilin kriter të qarkullimit dhe të komunikacionit por nga gjerësia e rrugës që kërkohet në atë zonë.

Sa i përket pjesës nëntokësore e kam sqaruar te rruga Adem Jashari, kur ne kemi ardhur në qeverisje, projekti ka qenë i kontraktuar në vitin 2021 dhe brenda projektit ka qenë edhe projekti i infrastrukturës nëntokësore.

Ne i kemi komunikimet që i kemi bërë me KEDS dhe me Telekomin dhe me gjitha palët që kanë qenë të përfshira në këtë projekt ku na thuhet decidivisht që projekti i hartuar siç e keni sjell ju nuk i përmbush kërkesat dhe nevojat, por edhe kriteret për instalim të infrastrukturës nëntokësore.

Ne me KEDSIN kemi nënshkruar marrëveshje memorandum, jemi dakorduar që ata me hartua zgjidhjen teknike ndërkaq ne me implementu.

Atë projekt e kemi postuar në tenderim dhe kemi nënshkruar kontratë dhe kur kemi filluar me fazën e implementimit i kemi ftuar të gjithë akterët ku kemi biseduar se si t’i eliminojmë pusetat rreth 40 sosh prej tyre.

Infrastruktura kryesore e telekomit pra kurrizi i infrastrukturës së telekomunikimit është prej postës deri te semaforët në anën e djathtë është në infrastrukturë nëntokësore me puseta pra nga ai vend marrin shërbime edhe inteligjenca, policia, fsk, komunat dhe çdo institucion tjetër.

Është e pamundur me ndërpre shërbimin për këta konsumator nuk mundesh me ndërpre telekomunikimin shkaku i institucioneve.

Në anën e majtë përgjatë anësoreve të trotuarit është gypi 800 milimetra i furnizimit me ujë të pijshëm pra pusetat në të shumtën e rasteve e kanë tejkaluar edhe gjerësinë e trotuarit.

Është shqyrtuar edhe një mundësi tjetër e ndërtimit të pusetave në rrugë, por është jashtë çdo standardi me u ndërtua pusetat nëntokësore në rrugë.

Kjo është arsyeja pse në rrugën Adem Jashari nuk është implementuar projekti i infrastrukturës nëntokësore.

Për çështjen e raportit me mirëkuptim po ju kërkojmë që të shtyhet për seancën e ardhshme në mënyrë që kur të vijmë të jemi të përgatitur në të gjitha aspektet për të dhënë përgjigjet e duhura dhe të nevojshme.

**Bujar Nevzati:** unë nuk dua të flas për atë që ka ndodhur, veç dua të them që unë nuk pajtohem me asnjë përgjigje.

**Avdyl Aliu:** ajo që u tha nga z. Hyseni në lidhje me projektin e rrugës Adem Jashari krejt ka fol në suaza dhe në kuadër të kapaciteteve të tija profesionale dhe qeverisjes së tij përndryshe në matematikë themi se çdo problem e ka më së paku një zgjidhje.

Për raportin e kryetarit për vitin 2024 nuk ka asnjë arsye të vetme me shty e njëjta vlen edhe me raportin financiar.

**Nazim Gagica:** raporti financiar nuk ka nevojë me u shty, ne mund ta mirëkuptojmë edhe unë jam dakord që të shtyhet raporti i kryetarit.

Por nëse jemi dakord që nuk është në gjendje kësaj here me raportua, atëherë bashkëbisedojmë edhe i japim një mundësi.

Unë propozoj një takim 2 minutash që të dakordohemi rreth këtyre pikave.

**Avdyl Aliu:** pas konsultimeve me grupet e partive u pajtuam që t’i shtyjmë këto 2 pika për seancën tjetër, por me një kusht që do të diskutojmë në bazë të këtij materiali.

**Gentrit Murseli:** nuk është në rregull, ne me dal si subjekt politik që brenda 5 minutave e ndërrojmë pozicionin, votojmë pro ose kundër, mirëpo mbledhja që mori pjesë shefi i grupit, aty e pa se është kërkesë njerëzore dhe në aspektin njerëzor.

Kjo nuk lidhet me çështje politike e as partiake, andaj unë e lus edhe kryetarin e Komunës edhe të gjithë drejtorët që ta ruajnë konsideratën jo vetëm në aspektin profesional por njerëzor dhe duhet gjetur mirëkuptim në raste të caktuara.

* 1. **Raporti i Komisionit për emërimin e rrugëve**

**Kushtrim Kadriu:** vazhdojmë me pikën 3.3 pas dorëheqjes së një anëtari nga Komisioni për emërimin e rrugëve.

Te kjo kisha propozuar nëse është e mundur por edhe na lejon rregullorja që ta bëjmë nga 7 në 9 anëtarë për shkak se gjithnjë po kemi anëtarë të kuvendit të angazhuar në arsim e që realisht nuk po paguhen dhe tash e sa kohë komisioni nuk është mbledh për shkak të mungesës së kuorumit.

Ne për këtë zëvendësim e kemi edhe një marrëveshje të mëhershme që është bërë me shoqatën me rrjetin e grave në Gjilan ku ato e kanë dhënë një propozim, por në rast se pajtohemi atëherë ka qenë në rregull që ti marrim edhe 2 emra të tjerë.

**Bujar Nevzati:** unë pajtohem që ai komision të rritet dhe të funksionojë e kam një propozim për Vlora Mustafa, është master Histori dhe Edukatë Qytetare nëse kuvendi pajtohet.

**Nazim Gagica:** propozojmë Fitore Jusufin.

**Ali Arifi:** propozojmë gjeodeten Gentiana Krasniqi.

**Kushtrim Kadriu:** nga Shoqata e Grave Hyjnore propozojnë Albulena Rrahmani.

***Me 23 vota për miratohet pika 3.3 e Rendit të punës.***

* 1. **Raporti i Komisionit për zgjedhjen e Këshillave Lokale**

**Besnik Shala:** ne për këtë pikë kemi diskutuar dhe si raport e kemi gati, por ka pas ankesa ku ne duhet të krijojmë së pari një grup për shqyrtimin e ankesave, e pastaj me sjell ne raportin por pa i shqyrtuar ato ankesa ligjërisht ne nuk kemi të drejtë të sjellim raport.

**Avdyl Aliu:** incizimi nuk dëgjohet.......

**Besnik Shala:** unë atë raport nuk e kam bërë vet, ne punën si komision e kemi bërë më të mirën e mundshme jashtë çdo pengese që e kemi pas.

Ne njëherë duhet me krye raportin e ankesave pastaj duhet me raportua si raport total dhe arsyeja pse se kam nënshkruar atë raport, ka qenë se ka pas ankesa.

**Gentrit Murseli:** ne e kemi diskutuar këtë çështje nëse është interes i ekzekutivit me i shqyrtua ankesat dhe kanë pas kohë 12 muaj.

Cili është interesi yt personal si anëtar i komisionit që të formosh një komision për ankesa dhe meqenëse janë tejkaluar gjitha afatet e mundshme ligjore për me dhënë përgjigje, ne duhet sot këtë çështje mos me shty edhe 1 vit.

Herën e kaluar kemi pas mirëkuptim që ju duhet me pas një komision të ankesave dhe qe 1 vit nuk e keni formuar.

**Bujar Nevzati:** unë mendoj se duhet me u mbyll se qe sa seanca merremi me një çështje që për mua është shumë e parëndësishme.

**Besnik Shala:** unë në këtë rast nuk duhet të flas por duhet të flisni ju, se keni përvojë 25 vjeçare në institucion.

**J**u më thuani se a ka ndodhur ndonjëherë se a ka kaluar raporti pa i shqyrtuar ankesat?

**Ismajl Kurteshi:** për me ndihmua këtë çështje, unë po ju them se kjo çështje është pothuajse e njëjta me punën e komisionit për ndarjen e bursave.

Janë 2 komisione të ndara që bëjnë raporte të veçanta komisioni për ndarjen e bursave del me raport preliminar, por nuk është përfundimtar kurse në anën tjetër për ata që kanë vërejtje kanë ankesa ata shkojnë te komisioni i ankesave dhe ekziston mundësia që në ato pika, në ato nëndegë, në ato fshatra ku ka pas ankesë duhet me i njoftua ata kryetarë që është e mundur që vjen ai tjetri kur shqyrtohen ankesat por aty ku nuk ka ankesa ata munden të ja fillojnë punës.

***Me 20 vota për miratohet pika 3.4 e Rendit të punës.***

* 1. **Informatë për Manifestimin tradicional “Flaka e Janarit”**

**Kushtrim Zeqiri:** sa i përket raportit të Flakës së Janarit, duhet prapë që të shtyjmë për një seancë tjetër për shkak se nuk i kemi alokuar të gjitha mjetet dhe nuk kemi arritur me realizua raportin financiar.

Ne veç e kemi përcjell raportin narrativ, por si tërësi të plotë duhet të presim edhe pak.

**Shpresa K. Emini:** në një formë apo tjetrën edhe ne jemi dakord që raporti narrativ dhe ai financiar të vijnë në të njëjtën kohë në mënyrë që t’i shohim edhe njërën edhe tjetrën dhe po e shprehi edhe një ankesë që e kemi nxjerr nga KPF –ja që është bërë e zakonshme që drejtorët që kanë pika të rëndësishme në rend të ditës mungojnë në takimet e KPF-së.

Ju e dini që gjithçka aty ndërmarrim dhe i përgatisim seancat e kuvendit komunal dhe ju drejtor në takimin e fundit të takimit të KPF-së keni munguar ku ne e kemi shprehur shqetësimin por megjithatë e kemi rekomanduar për kuvendin komunal dhe po kërkojmë që në takimin e radhës për KPF të bashkëngjitni raportin financiar bashkë me raportin narrativ të raportit të manifestimit flaka e janarit.

**M*e 20 vota për shtyhet për seancën e radhës pika 3.6 e Rendit të Punës.***

* 1. **Diskutim rreth kontratave në vepër në Komunën e Gjilanit**

**Kushtrim Kadriu:** rreth kësaj pike kemi ftuar shefin e Zyrës së Personelit, por sot ai nuk gjendet këtu, kërkoj që edhe kjo pikë të shtyhet për seancën e radhës.

***Me 20 vota për shtyhet për seancën e radhës pika 3.7 e Rendit të Punës.***

* 1. **Kërkesë për lirim nga pagesa e shërbimeve në institucionet shëndetësore për pjesëtarët e FSK-së**

**Gentrit Murseli:** ju kujtohet në seancën e kaluar ne kemi marr një vendim të ngjashëm për pjesëtarët e policisë së Kosovës dhe për zjarrfikësit dhe me të përfunduar seanca e fundit si anëtar i grupit të këshilltarëve të LDK-së, kam takuar të takohem me përfaqësuesit e zinxhirit komandues të FSK-së dhe në takimin të cilin e kemi pasur së bashku me kryesuesin e kuvendit në FSK jemi takuar me kapitenin Durim Behluli dhe me togerin Luan Haradinaj të cilët i falënderojmë për pritjen dhe diskutimin që e kemi pas.

Në bazë të takimit na kanë falënderuar në cilësi të përfaqësuesve nga kuvendi i komunës që e kemi marr iniciativën edhe për pjesëtarët e FSK-së.

Kështu që kërkoj nga të gjithë anëtarët e pranishëm, që ta votojmë këtë vendim në mënyrë që t’ju japim një mundësi më tepër në formë të respektit dhe konsideratës që e kemi për pjesëtarët e FSK-së si shtylla më e rëndësishme e Republikës.

***Me 23 vota për miratohet pika 13.3 e Rendit të Punës.***

* 1. **Diskutim rreth mos hartimit të Katalogut të vendeve të punës në SHCK**

**Kushtrim Kadriu:** këtu jemi dakorduar të diskutojmë por pasi që nuk e kemi shefin e Zyrës së Personelit këtu, ne e kemi nxjerr vet një rekomandim.

Komuna e Gjilanit është një nga komunat e vetme që nuk e ka bërë plotësim ndryshimin e rregullores për sistematizimin e vendeve të punës përkundër një urdhërese e cila ka ardhur nga niveli qendror, prapë nuk është bërë.

Kjo është shumë e rëndësishme në balancimin e pagave të cilat janë në sistemin e shërbimit civil.

Ne do t’ ja dërgojmë Zyrës së Personelit që ta krijoj komisionin për hartimin e kësaj rregullore.

**M*e 22 vota për miratohet pika 3.14 e Rendit të Punës.***

**Kushtrim Kadriu:** tani do të vazhdojmë tek shfuqizimi i vendimeve të kundërligjshme të miratuara nga kuvendi komunal.

Vendimi i parë i cili ka ardhur i kundërligjshëm është kërkuar që të shqyrtohet ligjshmëria është shuma për ndarjen prej 5 € për shërbimin civil, ku ministria ka kërkuar që ky vendim të rishqyrtohet por duke i pa praktikat e tjera dhe hapësirat ligjore të cilat na i ka ofruar ky vendim, unë propozoj që duhet të shfuqizohet për shkak të mos mundësisë së ekzekutimit të saj.

**Ali Arifi:** meqenëse jemi te vendimet e kundërligjshme propozoj që të shfuqizohen edhe 16 vendimet e kundërligjshme të konstatuara nga organi kompetent.

**Bujar Nevzati:** ne kemi kërkuar t’i shfuqizojmë drejtor dhe të na njoftosh për secilën se çka janë ato vendime.

Ti na njofto nëse ti je ai, që e rrëzon objektin e Bashkësisë Islame aty që i keni lënë ta ndërtojnë pa leje edhe ne po t’i votojmë ato vendime?

**Ali Arifi:** sa i përket vendimeve të gjitha kanë ardhur një nga një së bashku edhe të gjitha vendimet janë të kundërligjshme.

Sa i përket pyetjes së objektit të Bashkësisë Islame e ke adresuar keq dhe unë nuk jam inspektor i Ndërtimit.

**Avdyl Aliu:** prej se është aktualizuar anulimi i këtyre vendimeve gjithmonë keni thënë vendime të kundërligjshme.

Sa leje i keni lëshuar me këto vendime të kundërligjshme ju, a janë lejet e ligjshme që ti i ke lëshuar me këto vendime, a është e vërtetë që ke lëshuar leje me këto vendime?

**Ali Arifi:** të gjitha këto vendime si kam konstatuar të kundërligjshme por i ka konstatuar organi kompetent që është departamenti ligjor në kuadër të ministrisë së ambientit dhe planifikimit hapësinor.

Sipas rregullores dhe ligjeve aktuale në fuqi këto vendime edhe pse janë të kundërligjshme janë në fuqi deri në momentin e shfuqizimit nga organi kompetent që i ka miratuar në rastin konkret është ende kuvendi komunal.

***Me 15 vota për, 1 kundër, 5 abstenime shfuqizohet Vendimi për shfuqizimin e shujtave për shërbyesit civil.***

**Vendimi për shfuqizimin për vlerën prej 70.000 € për Shoqatën e të Verbërve**

**Vendimi për ndihmën e Ismet Baftiut**

**Vendimi për Besim Jasharin**

**Vendimi për Sindromin Down**

**Vendimi për Shoqatën Handikos dhe Shoqatën Pema**

***Me 15 vota për, 1 kundër, 5 abstenime shfuqizohen të gjitha vendimet.***

**Kushtrim Kadriu:** në bazë të konsultave që i kemi bërë ne do ta nxjerrim një rekomandim ku ju rekomandojmë drejtorive përkatëse, që sa më shpejt të ndërmarrin veprime për shpalljen e thirrjeve publike sipas Udhëzimit administrativ mjetet të cilat janë ndarë në buxhet për këto kategori të barten tek kategoritë subvencione e më pastaj në shpalljet publike.

***Me 21 vota për miratohet rekomandimi për ndihmën e shoqatave.***

**Kushtrim Zeqiri:** rekomandimi është në rregull, por kur të bëhet bartja e mjeteve aty duhet të planifikohen sepse nuk kemi ku i marrim.

1. **Të ndryshme**

**Ismajl Kurteshi:** sot bazuar në atë që e kemi thënë si kuvend herën e kaluar në lidhje me ndarjen e një hapësire se janë në pyetje 2 apo 3 hapësira për universitetin “Kadri Zeka”, është dashtë të vjen sot dhe kuvendi të përcaktohet për pjesën që e jep kurse sot nuk erdhi në rend dite kjo çështje.

**Kushtrim Kadriu:** ka ardhur prapë një kërkesë e universitetit, por ka ardhur jashtë afatit të mbajtjes së KPF-së dhe nuk e kemi trajtuar direkt.

Ne mund të thërrasim një seancë të jashtëzakonshme për punën e universitetit brenda pak ditëve.

**Sami Ahmeti:** qysh aplikojmë për përfituesit individual për subvencione, a ka rregullore?

**Kushtrim Kadriu:** do ta analizojmë deri në seancën e ardhshme.

**Procesmbajtësja: Kryesuesi i KK**

**Arbresha Ismaili- Hyseni Kushtrim Kadriu**